ประกาศการไฟฟ้าฝ่ายผลิตแห่งประเทศไทย

เรื่อง กำหนดเขตสำรวจสายส่งไฟฟ้าขนาด ๒๓๐ กิโลโวลต์

ตัดตอนสายส่งไฟฟ้า ๒๓๐ กิโลโวลต์ นครสวรรค์ - เขื่อนภูมิพล ลงที่สถานีไฟฟ้าย่อยตาก ๒

ด้วยการไฟฟ้าฝ่ายผลิตแห่งประเทศไทย (กฟผ.) มีโครงการก่อสร้างสายส่งไฟฟ้าขนาด ๒๓๐ กิโลโวลต์ ตัดตอนจากสายส่งไฟฟ้า ๒๓๐ กิโลโวลต์ นครสวรรค์ - เขื่อนภูมิพล ลงที่สถานีไฟฟ้าย่อยตาก ๒ จังหวัดตาก

ดังนั้น อาศัยอำนาจตามความในมาตรา ๒๘ แห่งพระราชบัญญัติการไฟฟ้าฝ่ายผลิตแห่งประเทศไทย พ.ศ. ๒๕๑๑ แก้ไขเพิ่มเติมโดยพระราชบัญญัติการไฟฟ้าฝ่ายผลิตแห่งประเทศไทย (ฉบับที่ ๕) พ.ศ. ๒๕๓๕ จึงประกาศให้ทราบโดยทั่วกันว่า กฟผ. จะดำเนินการสำรวจทั่วไป เพื่อเลือกแนวสำหรับก่อสร้างสายส่งไฟฟ้าขนาด ๒๓๐ กิโลโวลต์ ตัดตอนสายส่งไฟฟ้า ๒๓๐ กิโลโวลต์ นครสวรรค์ - เขื่อนภูมิพล ลงที่สถานีไฟฟ้าย่อยตาก ๒ โดยจะมีการกำหนดเขตบริเวณที่ที่จะเดินสายไฟฟ้าด้านละไม่เกิน ๔๐ เมตร และจะทำการสำรวจในท้องที่ต่างๆ ดังนี้

จังหวัดตาก

๑. อำเภอเมืองตาก           ตำบลเชียงเงิน   ตำบลวังหิน    ตำบลหนองบัวใต้

๒. กิ่งอำเภอวังเจ้า            ตำบลประดาง

ทั้งนี้ ตั้งแต่พ้นกำหนดสามสิบวัน นับแต่วันประกาศในราชกิจจานุเบกษา จนกว่างานสำรวจข้อมูลจะแล้วเสร็จ

ประกาศ ณ วันที่ ๒๕ มกราคม พ.ศ. ๒๕๕๑

สมบัติ ศานติจารี

ผู้ว่าการการไฟฟ้าฝ่ายผลิตแห่งประเทศไทย